open-index/open-wikipedia-markdown huggingface dataset:
Vasili Aksjonov

**Vasili Pavlovitš Aksjonov** (, 20. elokuuta 1932 Kazan, Neuvostoliitto – 6. heinäkuuta 2009 Moskova, Venäjä) oli venäläinen kirjailija. 

Aksjonovin vanhemmat joutuivat 1937 vankileirille, ja hän itse kasvoi orpokodissa. Hän valmistui lääkäriksi Leningradin lääketieteellisestä korkeakoulusta. Hän aloitti kirjallisen toimintansa Neuvostoliitossa, mutta joutui kriittisten mielipiteidensä takia lähtemään 1980 maanpakoon Yhdysvaltoihin. Hän opetti Venäjän kirjallisuutta George Masonin yliopistossa Fairfaxissa Virginiassa. Neuvostoliiton hajottua Aksjonov alkoi jälleen vierailla Venäjällä. Hän asui vaimonsa Maya Zmeulin kanssa Moskovassa. Hänellä oli asunto myös Ranskassa Biarritzissa.

Maanpakolaisuuteen Aksjonovin ajoi erityisesti hänen teoksensa *Ozhog* ('polte'), jossa hän kuvasi kiellettyä aihetta, Stalinin ajan sortoa.
Teos *Volterjantsy i volterjanki* ('Voltairelaismiehiä ja voltairelaisnaisia') perustuu Katariina Suuren ja Voltairen väliseen kirjeenvaihtoon. Teos sai venäläisen Booker-palkinnon vuonna 2004.

Viimeiseksi jäänyt teos *Redkie zemli* (2007, *Редкие земли*, 'harvinaiset maat') on kriittisesti nyky-Venäjään suhtautuva romaani. Se on FSB:n syrjäyttämän oligarkin muotokuva ja viittaa Mihail Hodorkovskiin. Toisin kuin Aleksandr Solženitsyn ja monet muut kansallismieliset toisinajattelijat, hän edusti vapaamielistä demokratiaa kannattavaa näkemystä. 

Aksjonovin trilogiasta *Moskovskaja saga*, on tehty televisiosarja, joka oli Venäjällä yksi katsotuimmista ohjelmista. Trilogia ilmestyi 1992 ja kertoo Stalinin terrorin alla kamppailevasta perheestä. Aksjonovilta ilmestyi kaikkiaan 20 teosta.

Aksjonovin äiti oli kirjailija Jevgenija Ginzburg.

## Suomennetut teokset
* *Virkaveljet* (*Kollegi*, 1960), suom. Alli Airola, Moskova: Vieraskielisen kirjallisuuden kustannusliike 1963. Sarja: Neuvostonovelleja
* *Matkalippu tähtiin* (*Zvezdnyi bile*, 1961), suom. Esa Adrian, Helsinki: Tammi 1963. Sarja: Horisontti 2
* *Krimin saari* (*Ostrov Krym*, 1981), suom. Esa Adrian, Jyväskylä: Gummerus 1984 
; Novellit
* Sesongin jälkeen, antologiassa: *Neuvostoproosaa. 3, Uusimmat vuosikymmenet*, valikoinut Sergei Zalygin, venäjän kielestä suom. Esa Adrian, WSOY 1979 
* Kuumatka puolitiessä, antologiassa: *Kananjumala: uutta venäläistä proosaa*, toimittanut Hans Björkegren. Helsinki: Tammi 1963
* Nuoruus tanssii tähtien loisteessa (teoksesta Matkalippu tähtiin), antologiassa: *Teemana tänään. 1, Uutta kohti*, Helsinki: WSOY 1973 
* Isä, suom. Markku Lahtela, julkaisussa: *[[Parnasso]]*, vsk. 13 (1963), nro 2, s. 112–121
* antologiassa: *Kirsikankivi: Neuvostonovelleja ja -kertomuksia*, toimittanut Ulla-Liisa Heino, Helsinki: Kansankulttuuri 1967
** Koripallon ystäville
** Voitto

## Lähteet
Marcel Dionne

**Marcel Dionne** (s. 3. elokuuta 1951 Drummondville, Quebec, Kanada) on kanadanranskalainen uransa jo päättänyt jääkiekkoilija. Keskushyökkääjä Dionne oli yksi maailman parhaista jääkiekkoilijoista 1970-luvulla. Detroit Red Wingsin varaama Dionne teki tulokkaiden piste-ennätyksen tekemällä 77 tehopistettä ensimmäisellä NHL-kaudellaan. Pienikokoinen Dionne oli taitava pelaaja ja 1970-luvun puolen välin tehokkaimpia maalintekijöitä NHL:ssa. NHL-otteluita hänelle kertyi yhteensä 1&nbsp;348, maaleja 731 ja syöttöjä 1&nbsp;040.

Dionne pelasi muutamia vuosia Detroit Red Wings -seurassa, minkä jälkeen hän solmi sopimuksen Los Angeles Kingsin kanssa. Dionne oli parhaimmillaan Kaliforniassa ja teki yli 50 maalia kaudessa kuutena kautena.

Marcel Dionne voitti ainoan Art Ross Trophy -palkintonsa vuonna 1980 jaettuaan pistepörssin voiton Wayne Gretzkyn kanssa. Hänet myös valittiin NHL:n ensimmäiseen tähdistökentälliseen samalla kaudella (myös keväällä 1977). Dionne myytiin keväällä 1987 yhdessä Jeff Crossmanin kanssa New York Rangersiin. Hän vietti joukkueessa seuraavat kaksi ja puoli kautta. Dionne lopetti pelaamisen kauden 1988–1989 jälkeen. Hänet on valittu Hockey Hall of Famen jäseneksi 1992. Hän on Los Angeles Kingsin kaikkien aikojen toiseksi paras maalintekijä 530 maalilla, 757 syötöllä ja 1&nbsp;307 tehopisteellä. Monet asiantuntijat pitävät Marcel Dionnea NHL:n parhaana pelaajana, joka ei koskaan ole voittanut Stanley Cupia.

## Palkintoja ja saavutuksia
* Kanadan joukkueessa Summit Series -otteluissa Neuvostoliittoa vastaan vuonna 1972
* Lady Byng Trophy (1975 ja 1977)
* Lester B. Pearson Award (1979 ja 1980)
* jääkiekon maailmanmestaruuskisoissa 1978 (paras hyökkääjä), 1982
* Art Ross Trophy (1980)
* Hockey Hall of Fame 1992

## Tilastot

## Katso myös
* Luettelo Hockey Hall of Famen jäsenistä
* Luettelo 1000 tehopistettä saavuttaneista NHL-pelaajista
* Luettelo 500 NHL-maalia tehneistä pelaajista
* Luettelo NHL-ennätysten tekijöistä
* The Hockey Newsin luettelo 100 parhaasta NHL-pelaajasta

## Lähteet

## Aiheesta muualla

*
Mikaela

**Mikaela** on naisen etunimi, sisarnimi miehen nimelle Mikael. Feminiininen muoto Mikaela ei Suomessa ole kovin yleinen; sitä käyttävät lähinnä suomenruotsalaiset. Muissa kielissä nimi on usein muodossa **Michaela**.

Suomessa nimi Mikaela on 1900-luvun alusta vuoden 2019 loppuun mennessä annettu 6468 naiselle ja alle kymmenelle miehelle. Mikaelan nimipäivä on sekä suomen- että ruotsinkielisen kalenterin mukaan 29. syyskuuta, vanha mikkelinpäivä.

## Tunnettuja Mikaela-nimisiä henkilöitä

* Mikaela, *Unelma Röpelinen*, Lintulan luostarin igumenia
* Mikaela Fabricius-Bjerre, o.s. Lindh, suomalainen kouluratsastaja
* Mikaela Frondelius, suomalainen jalkapalloilija
* Mikaela Ingberg, suomalainen keihäänheittäjä
* Mikaela Knapp, ruotsalainen näyttelijä ja henkilöohjaaja
* Mikaela von Koskull, suomalainen purjehtija
* Mikaela Löfbacka, vietnamilais-suomalainen kilpakävelijä
* Mikaela Löfroth, suomalainen valokuvaaja
* Mikaela Mayer, yhdysvaltalainen nyrkkeilijä
* Mikaela Nylander, suomalainen kansanedustaja (RKP)
* Mikaela Shiffrin, yhdysvaltalainen alppihiihtäjä
* Mikaela Soratie, suomalainen kouluratsastaja
* Mikaela Sundström, suomenruotsalainen juristi ja kirjailija
* Mikaela Taivassalo, suomalainen kirjailija
* Mikaela Tillander, suomalainen televisiojuontaja
* Mikaela Tommy, kanadalainen alppihiihtäjä
* Mikaela Valtersson, ruotsalainen poliitikko (Vihreä)
* Mikaela Wulff, suomalainen kilpapurjehtija
* Mikaela Åhlin-Kottulinsky, ruotsalainen kilpa-autoilija

## Lähteet
Mona

**Mona** on naisen etunimi. Se on lyhenne nimestä Monika (Monica). Italiassa *Mona* tai *Monna* on lyhenne sanasta madonna. Vanhoissa germaanisissa kielissä Mona lienee tarkoittanut myös Kuuta. 

Suomessa nimi Mona on toukokuuhun 2025 mennessä annettu noin 3050 henkilölle. Nimi on Suomessa käytössä myös muodossa Moona. 

## Nimipäivä
Monan nimipäivä on suomenruotsalaisen ja vuodesta 2025 lähtien myös suomen­kielisen kalenterin mukaan 15. kesäkuuta.

## Tunnettuja Mona-nimisiä henkilöitä
* Mona Awad (s. 1978), kanadalainen kirjailija
* Mona Barthel (s. 1990), saksalainen tennispelaaja
* Mona Bling, oik. *Mona Kuoppamaa* (s. 1992), suomalainen toimittaja ja feministi
* Mona Brorsson (s. 1990), ruotsalainen ampumahiihtäjä ja viestin olympiavoittaja
* Mona Carita, oik. *Carita Virkkunen* (s. 1962), suomalainen iskelmälaulaja
* Mona Dahle (s. 1970), norjalainen käsipalloilija 
* Mona Hofland (1929–2010), norjalainen näyttelijä ja laulaja
* Mona Juul (s. 1967), tanskalainen poliitikko
* Mona Kasten (s. 1992), saksalainen kirjailija
* Mona Kortelampi (s. 1966), suomalainen freelancenäyttelijä
* Mona Leo, aik. *Ehrström-Enckell* (1903–1986), suomenruotsalainen kirjailija ja nukketeatteritaiteilija
* Mona Løseth (s. 1991), norjalainen alppihiihtäjä
* Mona Malm (1935–2021), ruotsalainen näyttelijä
* Mona Marshall (s. 1947), yhdysvaltalainen ääninäyttelijä
* Mona McSharry (s. 2000), irlantilainen uimari
* Mona Mårtenson (1902–1956), ruotsalainen näyttelijä
* Mona Mörtlund (s. 1957), ruotsalainen kirjailija ja kääntäjä
* Mona-Liisa Nousiainen, o.s. *Malvalehto* (1983–2019), suomalainen maastohiihtäjä ja harmonikansoittaja
* Mona Nørgaard (s. 1948), tanskalainen suunnistaja
* Mona-Lisa Pursiainen (1951–2000), suomalainen pikajuoksija
* Mona Røkke (1940–2013), norjalainen poliitikko, ministeri ja maaherra
* Mona Sahlin (s. 1957), ruotsalainen poliitikko ja ministeri
* Mona Schalin (s. 1954), suomalainen arkkitehti
* Mona Seefried (s. 1957), itävaltalainen näyttelijä

## Kuvitteellisia Mona-nimisiä henkilöitä
* Mona, Frendit tv-sarjan Rossin tyttöystävä
* Mona, Mikko Niskasen elokuvassa Mona ja palavan rakkauden aika 
* Mona Simpson, tv-sarjassa Simpsonit
* Mona Vanderwaal, Sara Shepardin kirjasarjassa *Valehtelevat viettelijät* ja siihen perustuvassa samannimisessä televisiosarjassa

## Nimen muita merkityksiä
* Mona, Rosa-yhtyeen vuoden 2011 kevääseen saakka ollut nimi
* Mona Lisa, Leonardo da Vincin kuuluisa maalaus (esittänee Lisa Gherardinia, tässä yhteydessä Mona on titteli)

## Lähteet

## Aiheesta muualla
Gästrikland

**Gästrikland** (joskus myös ) on yksi Ruotsin maakunnista. Se sijaitsee Keski-Ruotsissa Norlannin pääalueella. Gästriklandin pinta-ala on 4 181,0 km². Vuoden 2011 lopussa maakunnassa oli 148 714 asukasta, joten väentiheys oli 35,6 asukasta neliökilometriä kohti.

Luonnonmaantieteellisesti ilmaistuna maakunta sijaitsee Pohjanlahden länsirannikolla. Gästriklandin naapurimaakuntia ovat Uplanti, Västmanland, Taalainmaa sekä Hälsingland.

Maakunnan korkein kohta on Lustigknopp, joka kohoaa 402 metrin korkeuteen. Maakunnan suurin järvi on puolestaan Storsjön (74 km²) ja suurin kaupunki on Gävle. Gästriklandin maakuntalintu on metso. 

Prinsessa Madeleine on Gästriklandin herttuatar.

## Kunnat
* Gävlen kunta
* Hoforsin kunta
* Ockelbon kunta (osa kuuluu myös Hälsinglandiin)
* Sandvikenin kunta
* Tierpin kunta (pieniltä osin)

## Väestönkehitys

### Väestö lääneittäin
Gästriklandissa oli vuoden 2011 lopussa yhteensä 148 714 asukasta, jotka jakaantuivat eri lääneihin seuraavasti:

Kaikki läänit kuuluvat maakuntaan vain osittain.

## Kuvia

Kuva:Färnebofjärden_view_from_Skekarsbo_tower.jpg|Färnebofjärdenin kansallispuistoa Gästriklandin etelärajalla.
Kuva:Mellansjön_02_cropped.jpg|Mellansjönin järvi Gävlen kunnassa.


## Lähteet

## Aiheesta muualla

* VisitSweden - Ruotsin matkailun virallinen verkkosivusto
Kumanovo

**Kumanovo** (, ) on kaupunki Pohjois-Makedonian pohjoisosassa pääkaupunki Skopjen koillispuolella. Kaupungissa on 115&nbsp;894 asukasta (vuonna 2010). Kumanovo sijaitsee Žegligovon alueella Kumanovon laaksossa vuorten ympäröimänä. Kaupungin nimen uskotaan tulleen turkkilaisilta kumaaneilta, jotka asuivat alueella 1100–1200-luvuilla.  

Kumanovo on tärkeä metalli- ja tekstiiliteollisuuden keskus, ja rautatie yhdistää sen Skopjeen ja Serbiaan. Ensimmäiset maininnat kaupungista ovat 1500-luvulta, jolloin Kumanovosta tuli alueensa hallinnollinen keskus. Kumanovo tunnetaan legendaarisen vallankumousjohtajan Petre Vojničkin eli Karpošin kotikaupunkina. Hänen turkkilaisia vastaan vuonna 1689 järjestämänsä Karpoš-kapinan jälkeen Kumanovo taantui. Toisen maailmansodan jälkeen Kumanovo on teollistunut ja kasvanut nopeasti. Kaupungin alueella on useita kirkkoja ja luostareita ja sen ympäristössä esihistoriallisia monumentteja, kuten Kokinon 4&nbsp;000 vuotta vanha megaliittinen observatorio.

9. toukokuuta 2015 kaupungissa käydyissä taisteluissa kuoli 22, joista kahdeksan poliiseja. Yhteenotoista asetettiin syytteeseen terrorismista 30, joista 18 oli albaaneja Kosovosta.

## Lähteet

 

## Aiheesta muualla

*Kumanovon kaupungin kotisivut  
*Kumanovo FAQ
Tka7

**Tka7** on alun perin VR:n käyttämä ratatyökoneiden kalustosarjatunnus. Sarjan yksiköt ovat nykyisin yleisimpiä radan kunnossapitotehtävissä toimivia ratatyökoneyksiköitä, ja niitä voi nähdä kaikilla Suomen rataosilla. Tka7-sarjaa on valmistettu yhteensä 80 kappaletta VR:n Kuopion konepajalla, ja ensimmäinen yksilö nro. 168 sai lisänimen *Simo* konepajan päällikön Simo Nummelinin mukaan. VR:n lisäksi sarjaa käyttää Helsingin metroa operoiva HKL-metroliikenne, jolla on neljä Tka7-sarjan ratakuorma-autoa numeroilla 1, 3, 6 ja 7. 
Sarjan kaikissa koneissa ei ole nosturia, ja ne voidaan varustaa lumenpoistotehtäviä varten Saalastin valmistamalla hydraulisesti ohjatulla Lumikko-lumiauralla. Tka7:n paino on varustuksesta riippuen 28–31 tonnia.

Tka7-sarjan ratakuorma-autot on tarkoitettu radan kunnossapitotehtäviin liittyviin kalustonsiirtoihin. Sarjan huippunopeus on 80 km/h.

Osa sarjasta on romutettu ja muutamia on museoliikenteen käytössä: numero 168 Haapamäen Museoveturiyhdistys ry (Haapamäki), 172 Porvoon Museorautatie ry PMR (Porvoo), 190 Museoveturiseura (Toijala), 198 Keitele-museo (Suolahti), 215, 217 ja 218 Höyryveturimatkat 1009 Oy (Kouvola) ja 238 Sinisten vaunujen ystävät.

## Tekniset tiedot
:**Numerot:** 168–247
:**Lukumäärä:** 80 
:**Valmistusvuodet:** 1977–1993
:**Akselijärjestys:** B (kaksi akselia joista molemmat vetäviä)
:**Akselipaino:** 16,0 t
:**Moottori:** Scania D 11
:**Teho:** 130 kW
:**Voimansiirto** (mekaaninen): Clark
:**Pyörästön pituus:** 6&nbsp;300 mm
:**Pyörän halkaisija:** 960 mm
:**Paino työkunnossa:** 28,0 t
:**Suurin nopeus:** 80 km/h

## Lähteet

## Aiheesta muualla
Kaspijsk

**Kaspijsk** (, lakiksi Ккасппи, dargiksi, lezgiksi ja avaariksi Каспийск) on kaupunki Dagestanin keskiosassa Venäjän federaatiossa. Se sijaitsee Kaspianmeren rannalla noin 18 kilometriä kaakkoon pääkaupungista Mahatškalasta.

## Historia
Kaspijsk perustettiin vuonna 1932 nimellä **Dvigatelstroi** (). Vuonna 1947 siitä tuli kaupunki ja samalla nimi muutettiin muotoon Kaspijsk.
 
### Asukasluvun kehitys


Kuva:Mosque in Kaspiysk.jpg| Moskeija Kaspijskissä.
Kuva:Казанская церковь г. Каспийск.jpg| Kazanin ortodoksikirkko.
Kuva:Тот же полигон..jpg|Hylätty neuvostoajan meriaseiden testiasema (merellä noin 3 kilometriä Kaspijskista).


## Lähteet

## Aiheesta muualla
FC Dallas

**FC Dallas** on yhdysvaltalainen jalkapalloseura, joka pelaa Major League Soccer -liigassa (MLS). Seura tunnettiin alun perin, vuoteen 2004 saakka, nimellä **Dallas Burn**. Seura on pelannut elokuusta 2005 lähtien kotiottelunsa FC Dallas Stadiumilla Friscossa Texasissa. Aiemmin seuran kotistadionina oli Cotton Bowl -stadion Dallasissa, lukuun ottamatta kautta 2003, jolloin kotiottelut pelattiin Southlaken kaupungissa sijaitsevalla Dragon Stadiumilla. 

FC Dallas pelasi ensimmäisen kautensa MLS:ssä vuonna 1996 ja oli yksi liigan perustajaseuroista. Seura on kuulunut kausina 1996–1999 ja vuodesta 2002 eteenpäin liigan läntiseen konferenssiin. Kausina 2000 ja 2001 MLS:ssä kokeiltiin jakoa kolmeen konferenssiin, jolloin seura kuului lyhytikäiseksi jääneeseen keskiseen konferenssiin. FC Dallasin paras saavutus MLS:ssä on kaudelta 2010. Tuolloin se ylsi liigan mestaruusotteluun MLS Cupiin, jossa Colorado Rapids oli kuitenkin vahvempi maalein 2–1. Vuonna 2006 FC Dallas sijoittui runkosarjassa konferenssinsa ensimmäiseksi, mutta pudotuspelien puolivälierissä Colorado pudotti joukkueen jatkosta.

Lamar Hunt U.S. Open Cupissa seura on voittanut mestaruuden kerran, vuonna 1997, jolloin se voitti loppuottelussa D.C. Unitedin rangaistuspotkukilpailun jälkeen. Lisäksi seura on ollut kahdesti cupin loppuottelun häviävänä osapuolena, vuonna 2005, jolloin se hävisi loppuottelussa Los Angeles Galaxylle maalein 0–1, ja 2007, jolloin joukkue hävisi New England Revolutionille maalein 2–3. 

Vuodesta 2001 Dallas ja Chicago Fire ovat kilpailleet keskenään Brimstone Cupin voitosta. Palkinto menee vuosittain sille joukkueelle, joka kerää enemmän pisteitä seurojen keskinäisistä otteluista. Vuodesta 2006, kun MLS:ään tuli toinen texasilaisseura Houston Dynamo, enemmän pisteitä FC Dallasin ja Dynamon keskinäisistä otteluista saanut seura on saanut kauden päätteeksi säilytettäväkseen El Capitániksi nimetyn kanuunan.

## Joukkue
### Kokoonpano
*Päivitetty: [[27. maaliskuuta]] [[2025]]*

 

## Entisiä ja nykyisiä pelaajia
*Leonel Álvarez (1996, 1998–1999)
*Kenny Cooper (2006–)
*Denílson (2007)
*Duilio Davino (2008–)
*Chad Deering (1998–2003)
*Mark Dodd (1996–1999)
*Ariel Graziani (1999–2001)
*Eddie Johnson (2001–2005)
*Jason Kreis (1996–2004)
*Jorge Rodríguez (1997–2002)
*Ronnie O'Brien (2002–2006)
*Óscar Pareja (1998–2005)
*Carlos Ruiz (2005–2007)
*Darío Sala (2006–2010)
*Hugo Sánchez (1996)
*Mark Santel (1996–2000)
*Victor Sikora (2008–)
*Alain Sutter (1997–1998)
*Simo Valakari (2004–2006)

## Päävalmentajat
*Dave Dir (1996–2000)
*Mike Jeffries (2000–2003)
*Colin Clarke (2003–2006)
*Steve Morrow (2006–2008)
*Marco Ferruzzi (2008, väliaikainen)
*Schellas Hyndman (2008–)

## Lähteet

## Aiheesta muualla
*FC Dallasin verkkosivut
Casu marzu

**Casu marzu** (sardiniaksi "mätä juusto", tunnetaan myös nimellä *casu fràzigu*) on sardinialainen lampaan- tai lehmänmaidosta valmistettu juusto, jossa on eläviä *[[Piophila casei]]* -juustokärpäsen toukkia. Juuston valmistus on kärpäsen toukkien saapumiseen asti sama kuin pecorinon kohdalla. 

Kärpästen toukkia käytetään juuston valmistuksessa Välimeren alueella esimerkiksi Korsikalla, Piemontessa ja Lombardiassa, mutta se on liitetty etenkin sardinialaisiin juustoihin. Sardiniassa kärpäsen saastuttamaa juustoa kutsutaan nimellä *casu marzu* tai *casu fràzigu*. Juuston makua on kuvailtu pistäväksi. Juusto syödään ennen toukkien koteloitumista. Jos toukat ehtivät koteloitua, juustoon muodostuu ammoniakkia ja hiilidioksidia sen sisällön samalla nesteytyessä ja hajun ja maun muuttuessa pahaksi. Joskus on tapana tappaa juustossa olevat toukat esimerkiksi pitämällä juustoa jääkaapissa tai tukehduttamalla ne muovipussilla. Usein juusto syödään kuitenkin elävine toukkineen – silmät kiinni, jotteivät ne pääsisi hyppäämään silmiin – mutta pureksimisesta elävinä selvinneet toukat ovat haitallisia terveydelle. Ne vahingoittavat suolistoa ja voivat aiheuttaa esimerkiksi kipua, pahoinvointia ja ripulia. Vuonna 2009 Guinessin ennätystenkirja julisti casu marzun olevan maailman vaarallisin juusto. 

Euroopan unionin hygienialainsäädännön takia juustoa ei saa tuottaa kaupallisesti, mutta sitä myydään mustassa pörssissä usein kovaan hintaan. Juusto on kielletty myös Yhdysvalloissa. Italiassa casu marzun myynnistä voidaan rangaista enintään 50 000 euron sakolla. Paikalliset puolustavat juuston valmistusta ja syömistä osana paikallista kulttuuria. Sassarin yliopisto on yhdessä paikallisten juustontekijöiden kanssa kehitellyt hygieenisempää tuotantoprosessia, jotta lopputulos olisi myyntikelpoinen. 

## Lähteet
Hayley Wickenheiser

**Hayley Wickenheiser** (s. 12. elokuuta 1978 Shaunavon, Saskatchewan, Kanada) on kanadalainen uransa jo päättänyt jääkiekkoilija ja olympiavoittaja. Häntä pidetään yleisesti maailman parhaana naisjääkiekkoilijana. 

Wickenheiser on voittanut Kanadan joukkueessa neljä jääkiekon olympiakultaa (2002 Salt Lake Cityssä, 2006 Torinossa, 2010 Vancouverissa ja 2014 Sotšissa) sekä olympiahopeaa (1998 Naganossa). Hänellä on myös seitsemän MM-kultaa ja viisi MM-hopeaa. Vuoden 2000 Sydneyn olympialaisissa hän pelasi myös Kanadan softball-joukkueessa.

Hayley Wickenheiser valittiin Kansainvälisen olympiakomitean urheilijajäseneksi Sotšin talvikisoissa helmikuussa 2014 seuraavaksi kahdeksaksi vuodeksi.

Hayley Wickenheiserin serkku, jo edesmennyt Doug Wickenheiser, oli Montreal Canadiensin varaamana NHL:n ykkösvaraus vuoden 1980 varaustilaisuudessa.

## Miesten sarjassa

Tammikuussa 2003 Wickenheiser liittyi Suomen jääkiekon kolmannella sarjatasolla eli Suomi-sarjassa pelanneeseen miesten joukkueeseen Kirkkonummen Salamoihin. 11. tammikuuta 2003 hänestä tuli ensimmäinen naispelaaja, joka pelasi jääkiekkoa miesten sarjassa ammattilaisena. Wickenheiser syötti ottelussa yhden maalin – ja teki yhden maalin omaan verkkoon. Ottelua seurasi 1200 katsojaa, Kirkkonummen jäähalli Varuboden-areena oli viimeiseen paikkaan täynnä, sekä 84 toimittajaa yhdeksästä maasta. Paikalla oli muun muassa kanadalainen televisiokanava, joka lähetti ottelun kokonaisuudessa.

Wickenheiser pelasi Salamoissa kaikkiaan 23 ottelua ja teki kaksi maalia ja antoi kymmenen syöttöä. Hänen aloitusprosenttinsa oli sarjan paras. Salamoiden noustua Mestikseen Wickenheiser sai hyvin vähän jääaikaa, koska valmennusjohto piti hänen fysiikkaansa riittämättömänä ylemmälle sarjatasolle. Wickenheiser pelasi viimeisen pelinsä Salamoissa 12. marraskuuta 2003.

Tammikuussa 2017 Wickenheiser ilmoitti uransa saavuttaneen päätepisteensä ja aloittavansa lääketieteen opinnot.

## Peliuran jälkeen
Elokuussa 2018 Wickenheiser palkattiin Toronto Maple Leafsin organisaatioon pelaajakehityksen apulaisjohtajaksi.
Toukokuussa 2019 Wickenheiser kutsuttiin IIHF:n Hall of Famen jäseneksi.

## Lähteet

## Aiheesta muualla
* Ylen Elävä arkisto: Hayley Wickenheiser teki jääkiekkohistoriaa Suomessa
*
Ruotsin korkein oikeus

**Ruotsin korkein oikeus** () on Ruotsin korkein oikeusaste ja viimeinen aste kaikissa siviili- ja rikosasioissa. Se toimii rinnakkaisena korkeimman hallinto-oikeuden kanssa. Jotta oikeusjuttu päätyisi käsiteltäväksi korkeimpaan oikeuteen, siitä tulee olla tuomio jossakin Ruotsin kuudesta hovioikeudesta, jolloin voidaan hakea muutoksenhakuoikeutta. Muutoksenhakulupa myönnetään yleensä ainoastaan, jos korkein oikeus haluaa käsitellä juttua ennakkotapauksena. Korkeimman oikeuden tuomio on lopullinen, eikä siihen voi hakea muutosta. Ruotsin korkein oikeus kokoontuu Tukholmassa. 

## Historia
Muinoin Ruotsin valtakunnassa kuninkaalla oli kaikki päätäntävalta oikeusasioissa. Vuonna 1614 kuningas Kustaa II Aadolf antoi kuitenkin Svean hovioikeudelle vallan julistaa tuomiot hänen nimissään. Kuningas perusti valtaneuvoston, joka toimi samalla sekä ylimpänä tuomioistuimena että hallituksena, ja neuvostolta saattoi hakea muutosta hovioikeuden tuomioihin. Valtaneuvosto toimi paljolti kuninkaan määräysvallassa. 

Yksinvaltiaana hallinnut Kustaa III lakkautti valtaneuvoston ja perusti vuonna 1789 Ruotsin korkeimman oikeuden. Korkeimmasta oikeudesta tuli näin riippumaton oikeusaste 19. toukokuuta 1789. Oikeudessa oli aluksi kaksitoista jäsentä, joista korkeintaan kahdeksan oli kerrallaan päättämässä yhdestä asiasta. Lain mukaan kuninkaalla oli oikeudessa kaksi ääntä sekä tasatilanteessa ratkaiseva ääni, mutta kuninkaat eivät koskaan käyttäneet äänioikeuttaan, lukuun ottamatta yhtä tapausta korkeimman oikeuden satavuotispäivänä. Uuden hallitusmuodon säätämisen jälkeen korkein oikeus lakkasi vuonna 1975 antamasta tuomioitaan kuninkaan nimissä. 

Korkeimman oikeuden eri vaiheissa sen jäsenmäärä ja toimintavat ovat muuttuneet jonkin verran. 1800-luvun aikana oikeudesta tehtiin entistä riippumattomampi lakiasäätävistä hallinnon aloista. Niinpä vaikka Ruotsin hallitus nimittääkin tuomarit, se ei voi sekaantua heidän päätöksiinsä, eikä valtiopäivillä ole korkeimman oikeuden asioissa määräysvaltaa. Merkittävin toiminnan muutos tapahtui vuonna 1909, kun juttumäärän kasvaessa korkein hallinto-oikeus (*Regeringsrätten*, nyk. högsta förvaltningsdomstolen) ja lakineuvosto (*Lagrådet*) erotettiin omiksi elimikseen. Näin korkeimman oikeuden alaksi jäivät nimenomaan siviili- ja rikosasiat.

## Toiminta
Tuomioistuin kokoontui aikoinaan Tukholman kuninkaanlinnassa, nykyään Bonden palatsissa Tukholman vanhassa kaupungissa. Korkeimmassa oikeudessa on tätä nykyä kuusitoista jäsentä. Jäseniä on vuoden 1809 hallintomuodosta alkaen kutsuttu nimellä *oikeusneuvos* (). Oikeusneuvosten vähimmäismääräksi on päätetty neljätoista. 

Korkeimman oikeuden ennakkopäätökset julkaistaan tiivistelminä Nytt juridiskt arkiv -julkaisussa (NJA). Juridisessa kirjallisuudessa Ruotsin korkeimman oikeuden ennakkopäätöksiin viitattaessa käytetäänkin kyseisen tuomion sivunumeroa NJA:n vuosittaisessa julkaisussa (esim. "NJA 2019 s. 94"), eikä koskaan korkeimman oikeuden omaa järjestysnumeroa. 

## Katso myös
* Kuninkaantuomio

## Lähteet

## Aiheesta muualla
* Högsta domstolen 
* Ruotsin korkeimman oikeuden esittely suomeksi
Opel Speedster

**Opel Speedster** on Opelin vuonna 2001 markkinoille tuoma urheiluauto. Se on järeämpienkin urheiluautojen mallin mukaisesti takavetoinen ja keskimoottorinen. Speedster on toinen auto, jonka Opel on suunnitellut yhteistyössä brittiläisen Lotuksen kanssa (ensimmäinen oli Lotus Omega). Käytännössä perusrakenteeltaan Speedster on lähes identtinen Lotus Elisen kanssa, ulkokuorta, moottoreita ja voimansiirtoa lukuun ottamatta.

Britanniassa Speedster tunnetaan nimellä **Vauxhall VX220**.

Alkuperäisen Speedsterin voimanlähteenä toimii 16-venttiilinen 2,2-litrainen ECOTEC-moottori, joka tuottaa tehoa 147 hv @ 5800 rpm. 850-kiloinen Speedster kiihtyy tällä moottorilla 0-100 km/h 5,9 sekunnissa ja aina 220 km/h asti.

Vuonna 2003 markkinoille tuli myös 2,0-litrainen turbomoottori, jolla vastaavat luvut ovat 4,9 sekuntia ja 243 km/h. Tehoa tässä moottorissa on tasan 200 hv.

## Moottorit

***2.0 Turbo** - 147 kW (200 hv)
***2.2** (2198 cm3) - 108 kW (147 hv) @ 5800 r/min, 203 Nm @ 4000 r/min

## Mitat

*Pituus: 3786 mm
*Leveys: 1708 mm
*Korkeus: 1112 mm
*Akseliväli: 2330 mm
*Raideleveys (e/t): 1450/1488 mm
*Kääntöympyrä: 11,6 m
*Omamassa: 800-1005 kg

## Lähteet

## Aiheesta muualla
Opel Frontera (1990)

**Opel Frontera** on Opelin vuosina 1990–2003 valmistama versio Isuzu Wizardista. Sitä rakennettiin entisellä Bedfordin tehtaalla Lutonissa Isossa-Britanniassa, mutta myöhemmin vuonna 1998 tuotanto siirrettiin Ellesmere Portin tehtaalle, jossa tehdään Vauxhallin malleja, muun muassa Vauxhall Astraa. 

## Lähteet

## Aiheesta muualla
Noble patria, tu hermosa bandera

**Noble patria, tu hermosa bandera** (”Kunniakas isänmaa, sinun kaunis lippusi”) on Costa Rican kansallislaulu. Laulun sävelsi Costa Rican armeijan orkesterin kapellimestari Manuela Maria Gutiérrez maan presidentin pyynnöstä vuonna 1853. Laulu esitettiin ensi kerran kyseisen vuoden kesäkuun 11. päivänä, kun maahan akkreditoidut Yhdysvaltain ja Ison-Britannian suurlähettilään kävivät jättämässä nimityskirjansa maan presidentille. José María Zeledón Brenes kirjoitti lauluun sanat 1903. Vaikka sekä laulun sanat että sen sävel olivat yleisessä käytössä, julistettiin Noble patria, tu hermosa bandera virallisesti maan kansallislauluksi vasta vuonna 1949.

## Sanat espanjaksi

Noble patria tu hermosa bandera 
Expresión de tu vida nos da:
Bajo el límpido azul de tu cielo
Blanca y pura descansa la paz. 
En la lucha tenaz de fecunda labor
Que enrojece del hombre la faz,
Conquistaron tus hijos, labriegos sencillos,
Eterno prestigio, estima y honor,
eterno prestigio, estima y honor.
¡Salve oh tierra gentil!
¡Salve oh madre de amor!
Cuando alguno pretenda tu gloria manchar,
Verás a tu pueblo, valiente y viril
La tosca herramienta en arma trocar.
¡Salve patria! tu pródigo suelo
Dulce abrigo y sustento nos da;
Bajo el límpido azul de tu cielo
¡Vivan siempre el trabajo y la paz!''

### Käännös

Kunniakas isänmaa, sinun kaunis lippusi
ilmaisee meille sinun elämäsi:
sinun kirkkaan sinisen taivaasi alla
vallitsee rauha, valkea ja puhdas.
Uuvuttavalla, mutta hedelmällisellä uurastuksella,
joka saa miesten kasvot loistamaan,
saivat sinun poikasi, yksinkertaiset talonpojat,
ikuisen ansion, maineen ja kunnian,
ikuisen ansion, maineen ja kunnian.
Terve, oi ihana maa!
Terve, oi rakastava äiti!
Jos joku yrittäisi tahrata kunniaasi,
tulet näkemään kansasi, jalona ja urhoollisena,
vaihtavan maataloustyökalunsa aseisiin.
Terve, oi isänmaa Sinun tuhlailevan antelias maaperäsi
antaa meille suloisen ravinnon ja suojan.
Sinun kirkkaan sinisen taivaasi alla
eläkööt aina työ ja rauha!

## Aiheesta muualla
*Kuuntele kansallislaulu
Sergei Aksakov

**Sergei Timofejevitš Aksakov** (; 1. lokakuuta (J: 20. syyskuuta) 1791 Ufa, Venäjä – 12. toukokuuta (J: 30. huhtikuuta) 1859 Moskova, Venäjä) oli venäläinen kirjailija.

Aksakov opiskeli Kazanin yliopistossa. Hän toimi vuodesta 1827 sensorina ja työskenteli Moskovassa maanmittausinstituutin tarkastajana ja johtajana. Hän osti vuonna 1843 Abramtsevon kartanon, josta tuli ajan älymystön kohtauspaikka. Siellä kohtasivat monet runoilijat ja kirjailijat, kuten Nikolai Gogol ja Ivan Turgenjev.

Aksakov kirjoitti puoliomaelämäkerrallisia tarinoita, jotka kertovat maanomistajan perhe-elämästä, metsästyksestä ja kalastuksesta. Aksakovin pääteos *Perhekronikka* (*Semeinaja hronika*, 1856.) perustuu hänen omiin muistoihinsa patriarkaalisesta perheestä. Hän kirjoitti 1852–1855 kirjallisuustieteen kannalta merkittävää muistelmateosta *Istorija moiego znakomstva s Gogolem*, joka jäi kuitenkin kesken. Teos julkaistiin 1890.

Aksakovin poikia olivat Konstantin ja Ivan Aksakov, joista molemmista tuli slavofiilisiä toimittajia ja kirjailijoita. 

## Suomennettuja teoksia
* *Heleänpunainen kukka* (*Alenki tsvetotšek*). Suom. E. Haahti. Petroskoi: Karjalais-suomalaisen SNT:n valtion kustannusliike, 1951. 
*  Suomennoksen 2. p. tarkistanut Viola Zakrevskaja. Tammi ja Progress, 1981 

## Lähteet

## Aiheesta muualla

*
Daniel Agger

**Daniel Munthe Agger** (s. 12. joulukuuta 1984) on ammattilaisuransa lopettanut tanskalainen jalkapalloilija. Agger toimi uransa varrella myös Tanskan maajoukkueen kapteenina ja pelasi kaikkiaan 75 maaottelua, joissa hän teki 12 maalia.

Agger aloitti uransa Rosenhøj BK:ssa ja pelasi Brøndbyn nuorisojoukkueissa ennen nousuaan seuran edustusjoukkueeseen vuonna 2004. Hän vakiinnutti pian paikkansa Brøndbyn avauksessa ja voitti seurassa kaudella 2004-2005 sekä Tanskan liiga- että cup-mestaruuden. Hyvien esitystensä ansiosta hän sai kutsun myös Tanskan maajoukkueeseen. Maajoukkueessa hän debytoi 2. kesäkuuta 2005 tulokseen 1–0 päättyneessä ystävyysottelussa Suomea vastaan. 

12. tammikuuta 2006 Agger teki neljän ja puolen vuoden sopimuksen Liverpoolin kanssa. Agger siirtyi Liverpooliin 5,8 miljoonalla punnalla, mikä oli tuolloin suurin summa minkä seura oli koskaan maksanut puolustajasta. Agger vei kaudella 2007–2008 Sami Hyypiän pelipaikan toisena topparina Liverpoolin puolustuksessa.  

Liverpoolin palkattua uudeksi managerikseen Roy Hodgsonin kauden 2010-2011 alussa Aggerin peliaika alkoi huomattavasti vähentyä, eikä hän enää ollut useinkaan aloituskokoonpanoissa. Liverpoolin huonon menestyksen takia Hodgsonin tilalle palkattiin tammikuussa 2011 seuralegenda Kenny Dalglish, jonka alaisuudessa Agger alkoi saada yhtä paljon peliaikaa kuin ennen. 

Elokuussa 2014 Agger siirtyi takaisin kasvattajaseuraansa Brøndbyhyn kolmella miljoonalla punnalla. 

## Saavutukset
**Brøndby** 
* Tanskan cup 2005
* Tanskan superliiga 2005

**Liverpool** 
* FA Cup 2006
* Community Shield 2006

**Henkilökohtaiset**
* Tanskan jalkapalloliiton vuoden pelaaja 2007

## Lähteet
Alaivuoret

**Alaivuoret** (, , ) on Pamir–Alaivuoristoon kuuluva vuorijono Kirgisiassa ja Tadžikistanissa.

Alaivuoret rajoittuvat pohjoisessa Ferganan laaksoon, idässä Kök-Suu- ja Alai-Kuuvuoriin, etelässä Alain laaksoon ja lännessä Turkestanvuoriin. Vuorijonon pituus on yli 480 kilometriä. Keskikorkeus on 3&nbsp;500–4&nbsp;000 ja korkein huippu 5&nbsp;880 tai 5&nbsp;539 metriä. Länsiosa on itäosaa korkeampi.

Vuoret koostuvat etupäässä hiekkakivestä, konglomeraatista, kalkkikivestä, porfyriitista ja tuffista. Hyötykaivannaisiin kuuluvat elohopea, antimoni, kulta, rautamalmi, bauksiitti, kalium, volframi, vismutti, monimetalli, arseeni ja kivihiili.

Loivilla pohjoisrinteillä on laaksoja ja kukkuloita, kun taas etelärinteet ovat jyrkät ja karut. Vuotuinen sademäärä on 400–500 millimetriä. Etelärinteillä on kuivaa aroa (2&nbsp;900–3&nbsp;600 metriä), puoliaavikko- ja arokasvillisuutta (3&nbsp;600–4&nbsp;600 metriä), subalpiinisia ja alppiniittyjä (4&nbsp;600-4&nbsp;800 metriä) ja ylempänä ikilunta ja jäätiköitä. Pohjoisrinteillä 1&nbsp;500–3&nbsp;000 metrin korkeudessa on metsäaroa, ylempänä niittyjä ja 3&nbsp;900 metrin yläpuolella ikilunta ja jäätiköitä.

Alaivuoret ja niihin liittyvät Turkestan-, Zarafšon- ja Hisorvuoret muodostavat Hisor–Alaivuoriston, joka on yksi Pamir–Alain osista.

## Lähteet
Brian Laudrup

**Brian Laudrup** (s. 22. helmikuuta 1969 Wien, Itävalta) on tanskalainen entinen jalkapalloilija. Pelipaikaltaan hän oli keskikenttäpelaaja.

Brian Laudrup syntyi jalkapalloperheeseen, sillä hänen isänsä Finn ja veljensä Michael olivat myös jalkapalloilijoita. Hän aloitti ammattilaisuransa Brøndbyssä vuonna 1986 ja voitti seurassa Tanskan mestaruuden kahdesti (1987, 1988). 1989 hän siirtyi Saksaan Uerdingenin joukkueeseen, missä pelasi yhden kauden ennen siirtymistään mahtiseura Bayern Müncheniin. Kaudeksi 1992–1993 Laudrup siirtyi Italiaan Serie A:n Fiorentinaan, joka kuitenkin putosi Serie B:hen kauden päätteeksi. Seuraavaksi kaudeksi Laudrup siirtyi AC Milaniin, missä ei kuitenkaan saanut paljoakaan peliaikaa. 1994 hän siirtyi Skotlantiin Glasgow'n Rangersiin. Hän pelasi seurassa neljän kauden ajan ja voitti kolme Skotlannin mestaruutta (1995, 1996, 1997). Vuonna 1998 hän siirtyi Chelseaan, missä ei kuitenkaan pelannut montakaan ottelua ja oli kauden aikana myös lainassa FC Kööpenhaminassa. Kauden 1999–2000 hän pelasi Amsterdamin Ajaxissa ennen lopettamistaan 31-vuotiaana akillesjänneongelmien takia.

Tanskan maajoukkueessa Laudrup debytoi 18-vuotiaana 18. marraskuuta 1987 0–1-tappioon päättyneessä ottelussa Saksan liittotasavaltaa vastaan. Hän pelasi Tanskan maajoukkueessa 1992 EM-kisoissa, missä se voitti Euroopan mestaruuden. Laudrup oli eräs joukkueen tärkeimmistä pelaajista, vaikka ei tehnytkään turnauksessa yhtään maalia. Hän pelasi maajoukkueessa myös 1996 EM-kisoissa ja 1998 MM-kisoissa. Kaikkiaan hän pelasi maajoukkueessa 82 ottelua ja teki 21 maalia. Laudrup on valittu Tanskan vuoden jalkapalloilijaksi neljästi, vuosina 1989, 1992, 1995, 1997, ja Skotlannin vuoden jalkapalloilijaksi vuosina 1995 ja 1997. Sittemmin hän on toiminut televisiokommentaattorina.

Laudrup ja Peter Schmeichel ovat ainoat tanskalaiset pelaajat, jotka ovat voittaneet vuoden 1992 Euroopan mestaruuden lisäksi Mestarien liigan.

## Lähteet
Yhdysvaltain presidentinvaalit 1948

**Yhdysvaltain presidentinvaalit 1948** olivat Yhdysvaltain 41. presidentinvaalit, jotka järjestettiin 2. marraskuuta 1948. Demokraattisen puolueen istuva presidentti Harry S. Truman voitti vaalit.

## Vaalitaistelu
Truman sai vaaleissa vastaansa paitsi toisen pääpuolueen republikaanien Thomas Deweyn, myös kaksi demokraateista eronnutta ryhmittymää. Oikealta hänet haastoi Strom Thurmondin johtama Osavaltioiden oikeudet -puolue (ns. dixiecrats). Puolue erkani kesällä 1948 demokraateista sen jälkeen, kun Minneapolisin pormestari Hubert Humphrey oli onnistuneesti sisällyttänyt kansalaisoikeuksien ajamisen demokraattisen puolueen vaaliohjelmaan sen puoluekokouksessa Philadelphiassa. Demokraattien sodanvastainen vasemmisto puolestaan oli ryhmittynyt jouluna 1947 Trumanin ulkopolitiikkaa jyrkästi vastustaneen entisen varapresidentin ja kauppaministerin Henry A. Wallacen edistyspuolueen (Progressive Party) taakse.

Useat tahot ennustivat Deweylle murskaavaa voittoa vaaleissa, koska republikaanipuolue oli voittanut selvästi vuoden 1946 kongressivaalit ja koska demokraattipuolue oli hajaannuksen tilassa. Deweyn vaalikampanja ei kuitenkaan ollut erityisen mukaansa tempaava tai riskejä ottava, kun taas Truman kampanjoi ankarasti matkustaen junalla 31&nbsp;000 mailin verran halki maan, piti matkan aikana 355 puhetta ja syytti republikaanien hallitsemaa kongressia mitään tekemättömiksi. Kongressi oli Trumanille hyvä maalitaulu, koska se oli estänyt hänen yrityksensä turvata ammattiliittojen oikeudet, estää hinnankorotukset ja parantaa sosiaalihuoltojärjestelmää. Trumanin sanoma oli vielä 1930-luvun kriisit muistaneille äänestäjille helppo ymmärtää, ja hän sai puolelleen vanhan New Dealin aikaisen ryhmittymän, johon lukeutui mustia, maanviljelijöitä, juutalaisia ja ammattiyhdistysten jäseniä.

Vaalipäivänä osa painoalan työntekijöistä oli lakossa, joten sanomalehtien oli painettava vaalien tulos normaalia aikaisemmin. Koska Deweyn voittoa pidettiin mielipidetutkimusten perusteella selviönä, chicagolainen sanomalehti *[[Chicago Daily Tribune]]* painoi lehtensä etusivulle otsikon *”Dewey Defeats Truman”* (), vaikka äänten laskenta oli vielä kesken. Trumanin voiton varmistuttua hänet valokuvattiin kaksi päivää myöhemmin virheellisellä otsikolla varustetun lehden kanssa leveästi hymyillen. Myös *[[Life (lehti)|Life]]* ja *[[The New York Times]]* olivat ennustaneet Deweyn voittavan.

## Tulokset

***Harry S. Truman** *Demokraatti* Missouri 24&nbsp;179&nbsp;347 ääntä (49,6%) 303 valitsijamiestä
***Thomas Edmund Dewey** *Republikaani* New York 21&nbsp;991&nbsp;292 ääntä (45,1%) 189 valitsijamiestä
***James Strom Thurmond** *Dixiecrat* South Carolina 1&nbsp;175&nbsp;930 ääntä (2,4%) 39 valitsijamiestä
***Henry Agard Wallace** *Edistyspuolue* Iowa 1&nbsp;157&nbsp;328 ääntä (2,4%) ei valitsijamiehiä

## Lähteet
Kellomäki

**Kellomäki** () on kylä Karjalankannaksella Suomenlahden rannalla. Ennen toista maailmansotaa se kuului Terijoen kuntaan. Nykyään se on osa Pietarin kaupunkia. Hallinnollisesti se on yksi Kurortin piirin kunnallishallintoalueista.

Kellomäestä muodostui 1900-luvun alussa suosittu kesänviettopaikka, kuten monesta muustakin Pietari–Viipuri-radan varrella olevasta kylästä. Vuonna 1916 huviloita oli 800. Tunnettuja kesänviettäjiä olivat muun muassa balettitanssija Matilda Kšesinskaja, kultaseppä Peter Carl Fabergé ja makeistehtailija George Borman. Myös Ilmari Kiannolla oli talviasunto Kellomäessä. Suomen itsenäistyttyä vuonna 1917 Kellomäen suosio kesänviettopaikkana alkoi vähetä. Ennen talvisodan syttymistä Kellomäessä asui vakituisesti 167 perhettä.

Alue jäi rauhansopimuksessa Neuvostoliitolle. Siellä asui sodan jälkeen jonkin aikaa kasvitieteilijä Vladimir Komarov, jonka mukaan kylän venäjänkieliseksi nimeksi muutettiin vuonna 1948 Komarovo. Sodan jälkeen siellä viettivät kesiään myös säveltäjä Dmitri Šostakovitš, runoilija Anna Ahmatova ja näytelmäkirjailija Jevgeni Schwarz. Kylän hautausmaalle on haudattu Ahmatova, säveltäjä Sergei Kurjohin ja kielitieteilijä Dmitri Lihatšov.

Kellomäen rautatieasema oli Viipurin–Pietarin rataosalla, 5 km Terijoen asemalta itään, 44 km Pietarista, 85 km Viipurista. Helsingistä sinne oli matkaa 398 km. Aseman läheisyydessä oli Kellomäen tehtaat osakeyhtiön omistamat tehdaslaitokset, joihin kuului turvepehku- ja polttoturvetehdas, 1914 rekennettu sahalaitos ja 1916 rakennettu myllylaitos. Tehtaissa oli polttoaineena yksinomaan turve, käyttövoimana höyry ja sähkö. Tehtaiden tuotteet myytiin pääasiassa Venäjälle.

## Aiheesta muualla

* Kellomäki panee mielikuvituksen liikkeelle  
* Luovutetun Etelä-Karjalan pitäjät - Terijoki
Aberdeen FC

**Aberdeen Football Club** on vuonna 1903 perustettu jalkapalloseura Aberdeenista, Skotlannissa. Joukkue pelaa kaudella 2021-2022 Skotlannin korkeimmalla sarjatasolla Skotlannin Valioliigassa.

## Historia
Aberdeen Football Club syntyi, kun kolme pienempää aberdeenilaista urheiluseuraa, *Aberdeen*, *Victoria United* ja *Orion* päättivät yhdistyä 20. maaliskuuta vuonna 1903. 14. huhtikuuta samana vuonna Aberdeen Football Club virallisesti perustettiin.

Yhdistymisen seurauksena Aberdeen hätyytteli vakavissaan paikkaa korkeimmalla sarjatasolla. Kaudella 1904–1905 se pääsi 2. divisioonaan, missä se sijoittui seitsemänneksi, mutta pääsi tästä huolimatta 1. divisioonaan seuraavalle kaudelle.

1930-luvun puolivälissä joukkue ryhtyi käyttämään nykyään tunnettuja kokopunaisia peliasuja. Ensimmäisen suurvoittonsa se saavutti vuonna 1947, kun se eteni Skotlannin Cupin finaaliin ja kaatoi siellä Hibernianin maalein 2–1. Kaudella 1954–1955 joukkue voitti liigan mestaruuden ja asetti vakavan uhan Rangersin ja Celticin perinteisesti muodostamalle voimakaksikolle. Kesällä 1967 Aberdeen pelasi nimellä *Washington Whips* kauden Pohjois-Amerikassa United Soccer Association -nimistä liigaa, johon oli koottu joukkueita eri puolelta Eurooppaa.

Vuonna 1970 voitti cupin finaalissa Celticin ja esitti myös jatkossa 1970-luvun mittaan vahvoja otteita. Tuohon aikaan joukkueen tärkeitä avainpelaajia olivat muiden muassa Joe Harper, Martin Buchan ja Zoltan Varga. Vuonna 1978 joukkueen manageriksi tuli Alex Ferguson, joka nosti seuran ennennäkemättömään menestykseen. Vuosien 1978–1986 välisenä aikana joukkue voitti kolme liigamestaruutta, neljä Skotlannin cupia, yhden Liigacupin, Euroopan cup-voittajien cupin sekä Euroopan supercupin. Marraskuussa 1986 Ferguson siirtyi Manchester Unitediin ja seuran menestyskulku päättyi.

Hetken aikaa managerina toimi tuntematon Ian Porterfield ennen kuin seuran peräsimeen astui kaksikko Alex Smith ja Jocky Scott. Heidän alaisuudessaan joukkue voitti kaudella 1989/1990 sekä Skotlannin cupin että Liigacupin. Joukkueen viimeisin liigacupin pokaali on kaudelta 2013/2014. Skotlannin cupin Aberdeen voitti 35 vuoden tauon jälkeen kaudella 2024/2025.

## Saavutuksia
* Cup-voittajien Cupin voitto 1982/1983
* UEFA Super Cupin voitto 1982/1983
* Skotlannin liigan mestaruus kausina 1954/1955, 1979/1980, 1983/1984 ja 1984/1985
* Skotlannin Cupin voitto kausina 1946/1947, 1969/1970, 1981/1982, 1982/1983, 1983/1984, 1985/1986, 1989/1990 ja 2024/2025
* Skotlannin Liigacupin voitto kausina 1955/1956, 1976/1977, 1985/1986, 1989/1990, 1995/1996 ja 2013/2014

## Managerit

## Entisiä pelaajia
*Alex Jackson
*Charlie Cooke
*Martin Buchan
*Joe Harper
*Steve Archibald
*Charlie Nicholas
*Willie Miller
*Jim Leighton
*Alex McLeish
*Gordon Strachan
*Hicham Zerouali
*Markus Heikkinen
*Mixu Paatelainen

## Lähteet

## Aiheesta muualla

* Virallinen sivu 
* Kannattajien sivu
A-klinikka

**A-klinikka Oy** on on A-klinikkasäätiön omistama yritys, ja se on toiminut vuodesta 2016.  Vuonna 2024 yhtiön liikevaihto oli 36,4 miljoonaa euroa ja iiketoiminnan voitto 1,4 miljoonaa euroa. 

A-klinikka on Valviran hyväksymä ja valvoma sosiaali- ja terveydenhuollon palveluiden yksityinen tuottaja. A-klinikka tarjoaa päihteisiin ja päihderiippuvuuksiin liittyvien ongelmien hoitoa ja palveluja hyvinvointialueille, Helsingin kaupungille ja yksityisasiakkaille. A-klinikalla työskentelee 400 sosiaali- ja terveysalan ammattilaista.

A-klinikkasäätiön palvelutuotanto siirtyi A-klinikka Oy:lle vuoden 2018 alussa.  Suomalaisen Työn Liitto myönsi A-klinikka Oy:lle Yhteiskunnallinen yritys -merkin lokakuussa 2018. Yhteiskunnallisena yrityksenä A-klinikan toiminnan tuotot palautuvat A-klinikkasäätiön tarkoituksen mukaisesti suomalaisen päihde- ja mielenterveystyön kehittämiseen.

## Päihde- ja riippuvuushoidon palvelut

A-klinikka Oy on erikoistunut päihteiden väärinkäytön (alkoholi, huumeet, lääkkeet) aiheuttamiin ongelmiin ja niiden hoitoon ja päihderiippuvuuksien hoitoon. A-klinikan palveluita ovat muun muassa selviämishoito, vieroitushoito, korvaushoito, päihdehoidon erilaiset avo-, kuntoutus- ja asumispalvelut, lastensuojelupalvelut nuorten päihde- ja mielenterveysongelmissa ja ajoterveysseuranta eli päihdeseuranta ajokorttia varten.

A-klinikan päihdehoitoon ja riippuvuushoitoon pääsee joko hyvinvointialueiden päihdepalveluiden ja terveysasemien kautta tai hoidon voi maksaa itse yksityisasiakkaana. A-klinikan toimipisteet sijaitsevat eri puolilla Suomea, ja niihin voi tulla hoitoon kaikkialta Suomesta. Päihdesairaala sijaitsee nykyisin Leppävaarassa Espoossa, jonne se muutti kesällä 2025.

A-klinikan omavalvonta ja laatujärjestelmä takaavat sen tarjoamien sosiaali- ja terveydenhuollon palveluiden laadun ja turvallisuuden. Social and Health Quality Service (SHQS) -laaduntunnustus kattaa kaikki A-klinikka Oy:n palvelut.

## Historia
A-klinikan tausta on 1950-luvulla, jolloin Helsingissä ja Vaasassa aloittivat ensimmäiset A-klinikoiksi kutsutut palvelut, jotka tarjosivat apuvat alkoholiongelmiin. Vuonna 1955 perustetun A-klinikkasäätiön tehtäväksi tuli mm. näiden klinikoiden palvelun tuottaminen, ja päihdehoidon toiminta laajeni eri kohderyhmille ja ympäri Suomea. Alun perin valtion ylläpitämä Järvenpään sosiaalisairaala siirtyi säätiön toiminnaksi 1990-luvulla. Nykyisin tämä Espoossa sijaitseva Päihdesairaala on Suomen ainoa päihde- ja riippuvuusongelmien hoitoon erikoistunut sairaala. 

Vuonna 2018 A-klinikkasäätiön toiminta jaettiin olemassa olevan säätiön sekä 2016 perustetun uuden A-klinikka Oy:n kesken. Päihde- ja riippuvuussairauksien hoitoon liittyvät palvelut ja toimipisteiden toiminta siirtyivät A-klinikka Oy:lle, ja säätiö keskittyy päihde- ja riippuvuustutkimukseen, toimii yhteiskunnallisena vaikkuttajana ja tarjoaa konkreettisia ratkaisuja erilaisten riippuvuuksien ehkäisyyn, hoitoon ja haittojen vähentämiseen.

## Lähteet

## Aiheesta muualla

* Yhtiön verkkosivut
Pirasetaami

**Pirasetaami** on nootropiineihin luokiteltava lääkeaine, joka on rakenteeltaan syklinen GABA:n johdos. Pirasetaamia myydään kauppanimellä **Nootropil**. Suomessa pirasetaami on tarkoitettu kortikaalisen myoklonian hoitoon. Lääke alkaa tyypillisesti vaikuttaa muutaman vuorokauden kuluessa.

Pirasetaamin syntetisoi vuonna 1967 belgialainen UCB-yhtiö. 

## Vaikutusmekanismi
Pirasetaami on GABA-johdannainen, mutta sillä on ilmeisesti vaikutusta myös kolinergisiin reseptoreihin, NMDA-reseptoreihin ja solujen ionikanaviin. Lisäksi se vähentää veren viskositeettia ja verihiutaleiden liiallista aggregaatiota, jolloin verenkierto paranee.

On viitteitä siitä, että pirasetaami edistää hermoston terveyttä. Pirasetaamin tarkkaa toimintamekanismia luurankolihasten kouristusten hoidossa ei tunneta. Kyseessä arvellaan olevan hermosoluja suojaava vaikutus, jonka seurauksena kouristukset vähitellen helpottavat.

## Käyttö
### Lääkkeenä
Pirasetaamin pääasiallinen käyttöaihe Suomessa on kortikaalisen myoklonian hoito. Pirasetaamia on käytetty myös muiden hermostoperäisten sairauksien, kuten Parkinsonin taudin, Alzheimerin taudin ja dysleksian hoitoon. Pirasetaamia voidaan käyttää myös erilaisista syistä johtuviin kognitiivisiin vaikeuksiin, joka on lääkkeen yleisempi käyttötarkoitus monissa muissa maissa. Pieniannoksinen pirasetaami vähentää esimerkiksi krooniseen väsymysoireyhtymään liittyviä kognitiivisia häiriöitä ja se saattaa lievittää myös uupumusta. Hyvän siedettävyyden takia pirasetaami on eräissä maissa saatavilla reseptivapaasti.

### Nootropiinina
Pirasetaami on erään tutkimuksen mukaan muistia tehostava lääke. Se oli ensimmäinen nootropiini, joka sijoitettiin älylääkkeiden ryhmään. Koska pirasetaami voi parantaa myös terveiden ihmisten kognitiivista suorituskykyä, sitä käyttävät jonkin verran myös terveet ihmiset näiden ominaisuuksiensa kehittämiseen. Sillä ei ole suurillakaan annoksilla huumaavaa vaikutusta.

## Sivuvaikutukset ja vieroitusoireet
Pirasetaamin sivuvaikutukset eivät eroa placebosta. Joillakin käyttäjillä voi ilmetä yleistä kiihtyneisyyttä ja siihen liittyen mm. levottomuutta, ärtyneisyyttä, hermostuneisuutta, päänsärkyä tai vapinaa. Sivuvaikutusten määrä riippuu paljolti lääkkeen annostuksesta, joka on kortikaalisen myoklonian hoidossa usein jopa yli 20 g vuorokaudessa, mutta muihin käyttötarkoituksiin riittää yleensä muutaman gramman päiväannos. Pirasetaami on monissa tutkimuksissa todettu turvalliseksi ja pienillä annoksilla hyvin siedetyksi lääkkeeksi. LD50-arvoa ei kuitenkaan ole määritetty.

## Lainsäädäntö
Pirasetaami on Suomessa lääkkeeksi luettava aine. Sen maahantuonnista ilman asianmukaista reseptiä voidaan rangaista lääkeainerikoksena. Monissa Euroopan maissa pirasetaamin laillinen asema on epäselvä. Yhdysvaltain elintarvike- ja lääkevirasto FDA ilmoitti elokuussa 2010, ettei pirasetaamia luokitella ravintolisäksi. Sen jälleenmyynti tai maahantuonti on siis kiellettyä ilman erillistä lupaa.

## Lähteet

## Aiheesta muualla
* Pirasetaamin viihdekäytöstä Erowid-tietokannassa 
* PubChem: Piracetam 
* KEGG: Piracetam 
* ChemBlink: Piracetam
Resepti

**Resepti** voi tarkoittaa ainakin seuraavia asioita:

* lääkemääräys, lääkärin kirjoittama asiakirja, jolla tiedotetaan apteekkia lääkärin ja potilaan yhdessä tekemästä hoitopäätöksestä.
* resepti, ruoan, juoman tai muun ainesosista sekoitettavan tuotteen valmistusohje.
Iryna Merleni

**Iryna Oleksijivna Merleni** ( (o.s. **Melnyk**, myöh. **Mykultšyn**, s. 8. helmikuuta 1982 Kamjanets-Podilskyi, Ukrainan SNT, Neuvostoliitto) on ukrainalainen kilpauransa päättänyt naispainija, olympiavoittaja, kolminkertainen maailmanmestari ja kaksinkertainen Euroopan mestari.

150-senttisestä Merlenistä tuli naispainin ensimmäinen olympiakultamitalisti lajin ollessa ensimmäistä kertaa mukana olympiaohjelmassa Ateenassa 2004. Sarjoissa 46–51 kiloa painineelle Merlenille kertyi myös kolme maailmanmestaruutta ja kaksi Euroopan mestaruutta sekä kaksi MM-hopeaa ja yksi EM-hopea. Pekingin kesäolympialaisissa 2008 Merleni paini sarjassaan pronssille ja Lontoon kesäolympialaisissa 2012 viidenneksi.

## Lähteet
* 
* Melnik-Merleni, Irina International Wrestling Database 

### Viitteet

## Aiheesta muualla

*